OPIS ŽIVLJENJA OSEBE – PREVERJANJE - rešitve

Pred tabo so naloge, s katerimi boš preveril svoje razumevanje predelane snovi.

V tem poglavju si se srečal z opisom osebe, ki je daljše besedilo in predstavlja, kako neka oseba živi, s čim se ukvarja, kako potekajo dejavnosti skozi njen vsakdanjik in še kaj. Tako besedilo je zapisano v sedanjiku in v 3. osebi ednine, ker opisuješ način življenja posameznika, ki je načeloma vseskozi enak.

1. Preberi spodnji intervju o Srđanu Milovanoviću ter po svoji zamisli napiši opis življenja te osebe. Besedilo členi na uvod, jedro in zaključek.

Na kavi

**Srđan Milovanović: »Pojem, odkar pomnim«**

**Srđan Milovanović je profesor angleščine, ki raje kot za katedrom stoji na oderskih deskah. Lansko jesen smo književnega prevajalca, pevca, igralca, sinhronizatorja, imitatorja in očeta treh otrok spremljali v oddaji *Znan obraz ima svoj glas*, kjer je dokazal, da je človek mnogih talentov.**

Pogovarjala se je: Nana Kisel

Foto: Rok Zorc in osebni arhiv

**Lansko jesen ste nas zabavali v oddaji *Znan obraz ima svoj glas*. Ste povabilo v šov brez oklevanja sprejeli?**

Od nekdaj sem se rad preizkušal v imitacijah, obenem pa kot igralec v muzikalih na odru rad združujem petje in igro, zato se je zdelo, da je oddaja *Znan obraz ima svoj glas* kot nalašč zame. Želel sem se preizkusiti v njej, hotel sem videti, ali bom kos izzivu, in povabila sem se izjemno razveselil. Do potrditve sodelovanja je nato vodilo še kar nekaj krogov precej zahtevnih avdicij, ki pa so me le še dodatno utrdile v želji, da bi dobil priložnost in dokazal, iz kakšnega testa sem. To, da so me izbrali v osmerico tekmovalcev pete sezone te oddaje, mi je dalo veliko spodbudo in zagon. Edini dvom, ki sem ga imel pri vsem skupaj, je pravzaprav izviral iz skrbi, da bom zaradi oddaje manj doma, in z ženo sva ravno takrat pričakovala tretjega otroka. Veliko sva se pogovarjala o tem in na koncu sva si rekla, da bomo že kako. Nisva se motila – dobro smo zvozili in vse skupaj je bila odlična izkušnja.

**Kaj je bilo prej: petje ali prevajanje?**

Petje, absolutno, in to mnogo, mnogo prej. Pravzaprav pojem, odkar pomnim. Tudi nastopam že od najstniških let, skupaj 22 let. Šele potem je prišel na vrsto študij angleščine, po koncu študija pa še prevodi. Nekako sem se (z)našel v prevajanju kuharskih knjig, kar mi zelo ustreza, saj rad kuham, pa še prevajanje recept po receptu ustreza mojemu raztresenemu, zdrobljenemu urniku.

**Nastopate v muzikalih, sinhronizirate risanke … Zdi se, da se v življenju precej zabavate, čeprav je takšno ustvarjanje resno delo, kajne?**

Ja, to je čisto resno delo, čeprav bi lagal, če bi rekel, da me ne zabava. Izjemno rad nastopam, pa tudi sinhroniziram; interpretacija različnih besedil oziroma zgodb me navdihuje in izpolnjuje. Tudi urniki so lahko izčrpavajoči, podnevi snemaš, zvečer nastopaš, naslednji dan pa ponoviš vajo, kar lahko skupaj nanese do 10 ur popolne koncentracije in »kurjenja« glasilk, vmes pa združuješ več lokacij, regeneracijo, družino, poskušaš tudi kaj pojesti. Vendar že po nekaj minutah dela zmeraj »padem not«, kar mi daje vedeti, da sem si izbral pravi poklic in da v njem še vedno uživam.

**V družinah s tremi otroki je običajno precej živahno. Je tudi pri vas tako? Kaj najraje počnete, ko ste vsi skupaj?**

Prav najbolj tihi in mirni pa res nismo. (Smeh.) Med petimi družinskimi člani smo kar trije levi! Večina nas tudi rada govori in včasih je kar težko priti do besede (mene se je recimo na eni od muzikalskih produkcij prijel vzdevek čvekulja). Toda res smo radi skupaj, ne glede na to, ali na kavču gledamo film, urejamo vrt, kuhamo, plavamo v bazenu, beremo ali hodimo v hrib – če nas je v družini pet, je logično da so potrebno kompromisi. Enkrat delamo nekaj, kar je bolj všeč enemu, drugič pa se bolj prilagodimo drugemu. Je pa fino, da si za zdaj še ne gremo na živce, temveč kvečjemu nasprotno.

**Kaj se vam zdi pri vzgoji otrok najpomembnejše?**

Otroke bi rad naučil spoštovanja – do sebe in do drugih. Rad bi jih spodbujal, da odkrijejo, kaj jih veseli, in da se naučijo to negovati in nadgrajevati. Že od malega si prizadevam, da bi bili čim bolj samostojni. Zelo pomembna mi je tudi iskrenost, da so oni iskreni do mene in jaz do njih. Vse to pa seveda lahko deluje samo v okviru ljubeče družine, v kateri se otrok počuti varnega. Jasno pa je vzgoja vsakodnevni izziv, in ker so otroci med sabo nadvse različni (in energetsko dobro opremljeni), velikokrat prevprašujem svoje vzgojne ukrepe. No, na svoje otroke sem neizmerno ponosen in upam, rad bi, da o tem nikoli ne podvomijo.

**S čim se trenutno ukvarjate?**

Lotil sem se dvorišča, da ga po dveh letih od selitve končno spravimo v red. (Smeh.) Kar zadeva kariero, pa trenutno največ sinhroniziram. Sodelujem z več studii in dobivam vse več velikih vlog, za kar sem izjemno hvaležen (na primer v risankah Ledeno kraljestvo 2, Tri mucke, Mali šef, Bakugani …). Vse več tudi vodim različne prireditve, pripravljam novo predstavo, igram v ponovitvah muzikalov, ki smo jih na oder postavili v prejšnjih letih (Madagaskar, Mojca Rockaculja, Veronika Dedeniška …), ponovno pa načrtujem vrnitev na glasbene odre, kar sem dal zadnja leta na stranski tir. No, pa tudi nov prevod Jamieja Oliverja moram oddati te dni in sem v fotofinišu …

 (Vir: Pogled za starše, Mladinska knjiga, april 2020)

Opis življenja Srđana Milovanovića

Srđan Milovanović je profesor angleškega jezika, vendar se ne posveča poučevanju angleščine, ampak prevajanju iz angleščine v slovenščino in obratno, petju, igranju, sinhroniziranju, imitiranju in drugim podobnim dejavnostim. Najbolj smo si si ga zapomnili kot tekmovalca v peti oddaji Vsak obraz ima svoj glas.

Zaradi raznolikih službenih dejavnosti, ki jih opravlja, ima različne urnike. Kljub temu vedno zgodaj vstaja, okrog petih zjutraj. Prebudi ga polurna telovadba in razvajanje z močno kavo in sladkim zajtrkom. V zgodnjih jutranjih urah, ko otroci še spijo, se posveča prevajanju. To traja vse do desetih. Nato se odpravi do televizijskih studiev, kjer se sreča s sodelavci in načrtuje tekoče dejavnosti. Mogoče so to vaje ali snemanje risanih filmov, vaje imitacij ali gledališke vaje.

Okrog enih si vzame polurni odmor za kosilo. Po navadi poje kaj lahkega, saj ga v popoldanskem času čakajo obveznosti povezane z glasbenim nastopanjem, pevske vaje ali priprava koncertov.

Domov se vrača okrog sedmih, ko se z družino sreča ob večerji. Takrat so na vrsti dragoceni trenutki z družino.

Srđan pa ima prav zaradi narave dela, ki ga opravlja, povsem samosvoje urnike, ko nastopa na odru v gledališču ali na koncertu, prav tako ko nastopa v oddaji. Takrat se urniki krojijo sproti. Večkrat se delo in nastopi zavlečejo v pozne večerne ure in takrat je spanja bolj malo. Vendar, ker je Srđan ustvarjalna duša, ga tak nereden način življenja ne moti.

Prosti čas preživlja z družino, pri tem se dejavnosti prilagajajo družinskim članom.

1. V besedilu poišči vse obravnavane zaimke in jih pobarvaj glede na spodnjo legendo:
* svojilni zaimke – z rdečo barvo
* povratno svojilni zaimek – z vijola barvo
* vprašalni zaimki – z roza barvo
* oziralni zaimki - z rumeno barvo
* kazalni zaimki – z zeleno barvo

1. Katerih zaimkov ni v besedilu?

V besedilu ni svojilnih zaimkov.

1. Kaj veš o njih?

 S svojilnimi zaimki izražamo lastnino bitja ali predmeta in se po njih

 sprašujemo z vprašalnico **ČIGAV?**

* Zaimek **moj** (1. oseba: najin, naš) pove, da kaj pripada tistemu, ki govori (govorečemu ali sporočevalcu).
* Zaimek **tvoj** (2. oseba: vajin, vaš) pove, da kaj pripada tistemu, s komer govorimo (ogovorjenemu ali naslovniku).
* Zaimek **njegov/njen, njegova/njena, njegovo/njeno** (3. oseba: njuno, njihovo) pove, da kaj pripada stvari ali človeku, ki v pogovoru ne sodeluje. Uporabljamo ga namesto svojilnih pridevnikov.